SAID sal agterstallige R15 miljoen van maatskappy invorderArgieffoto Die Suid-Afrikaanse Inkomstediens (SAID) het magtiging bekom om beslag te lê op die bates van ŉ steenkoolmaatskappy, Shefa Group, in ŉ poging om belastingskuld van R15 miljoen in te vorder. Die belastingbetaler het PAYE, BTW, WVF en vaardigheidsontwikkelingsheffing-opgawes ingedien, maar nie enige betaling gemaak nie. Dit is ŉ strafregtelike oortreding. Edward Kieswetter, SAID-kommissaris, het gesê die SAID neem ŉ sterk houding in teen maatskappye wat belasting by hul werknemers aftrek, maar versuim om dié belasting aan die SAID oor te betaal – ŉ wettige vereiste. Hy het gesê die belasting is verskuldig aan die fiskus en nie vir die persoonlike of sakevoordeel van die maatskappy of sy direkteure nie. “In hierdie tyd van ekonomiese herstel wat gekortwiek word deur die erns van die Covid-19-pandemie, het die regering alle hulpbronne nodig om armes en kwesbares te help en om belastingverligting te kan bied aan belastingbetalende maatskappye,” het Kieswetter bygevoeg. “Ons strategiese doelwitte is duidelik: SAID sal dit maklik maak vir belastingbetalers om hul plig na te kom, maar sal dit ook moeilik en duur maak vir belastingbetalers wat nie hul verpligtinge nakom nie. Vandag se optrede, en ons voortgesette pogings is ŉ bewys van ons voornemens om sulke niebetalende maatskappye aan die kaak te stel.”